ประกาศกรมวิชาการเกษตร เรื่อง การรับรองพืชที่ปลูกในประเทศไทย เป็นพืขที่ไม่ได้รับการตัดต่อสารพันธุกรรม พ.ศ. 2543
ประกาศกรมวิชาการเกษตร
ประกาศกรมวิชาการเกษตร
เรื่อง
การรับรองพืชที่ปลูกในประเทศไทยเป็นพืชที่ไม่ได้รับ
การตัดต่อสารพันธุกรรม
พ.ศ. ๒๕๔๓[๑]
 

ด้วยในปัจจุบันมีการนำเทคนิคพันธุวิศวกรรมมาใช้ในการตัดต่อสารพันธุกรรมของพืช
เพื่อประโยชน์ทางการเกษตรและอุตสาหกรรมการเกษตร จนถึงขณะนี้ได้มีการผลิตพืชตัดต่อสารพันธุกรรมและมีผลิตภัณฑ์ของพืชตัดต่อสารพันธุกรรมในเชิงการค้า
ประกอบกับพื้นที่ที่ใช้ในการเกษตรของพืชดังกล่าวได้มีการเพิ่มขึ้นอย่างมากมาย
แต่ในขณะเดียวกันปัญหาทางด้านความปลอดภัยต่อสุขอนามัยของผู้บริโภค
ตลอดจนสภาพแวดล้อมต่าง ๆ ก็กำลังเป็นที่สนใจอย่างกว้างขวางควบคู่กันไป นอกจากนี้
การใช้เทคนิคพันธุวิศวกรรมในการตัดต่อสารพันธุกรรมของพืชยังเป็นที่ถกเถียงทางการค้า
โดยหลายประเทศ เช่น ประเทศในกลุ่มสหภาพยุโรปและประเทศญี่ปุ่นได้ออก กฎ ระเบียบ
ข้อบังคับ การติดฉลากในผลิตภัณฑ์ที่มีส่วนผสมหรือได้จากวัตถุดิบที่เป็นพืชตัดต่อสารพันธุกรรม ดังนั้น สินค้าเกษตรและอาหารต่าง ๆ
ที่ส่งออกไปประเทศเหล่านี้จะต้องได้รับการตรวจและรับรองว่าเป็นหรือมีส่วนประกอบจากพืชที่ได้รับการตัดต่อสารพันธุกรรมหรือไม่

ประเทศไทยเป็นประเทศที่ทำการเกษตรเป็นหลัก
และมีอุตสาหกรรมการเกษตร โดยเฉพาะอุตสาหกรรมอาหารที่ใช้วัตถุดิบที่ผลิตภายในประเทศ
ถึงแม้แหล่งผลิตวัตถุดิบในประเทศไทยจะเป็นพืชที่ไม่ได้รับการตัดต่อสารพันธุกรรมก็ตาม
และมีกฎหมายห้ามนำพืชตัดต่อสารพันธุกรรมเข้ามาในราชอาณาจักร
ยกเว้นเพื่อการศึกษาและวิจัย ผู้ประกอบการด้านอุตสาหกรรมอาหารภายในประเทศก็ยังได้รับผลกระทบโดยตรงจากปัญหาดังกล่าวข้างต้น

เพื่อให้เกิดความเชื่อมั่นและความเข้าใจแก่สาธารณะชนทั้งภายในและภายนอกราชอาณาจักรว่า
พันธุ์พืชที่ปลูกในประเทศไทยเป็นพืชที่ไม่ได้รับการตัดต่อสารพันธุกรรม
กรมวิชาการเกษตรซึ่งเป็นหน่วยงานที่รับผิดชอบในการศึกษา วิจัย
และการอนุรักษ์พันธุ์พืช รวมทั้งการกำกับดูแลการนำเข้าพืชตามพระราชบัญญัติกักพืช
พ.ศ. ๒๕๐๗ แก้ไขเพิ่มเติมโดยพระราชบัญญัติกักพืช (ฉบับที่ ๒) พ.ศ. ๒๕๔๒
ขอประกาศว่า พืชตามรายชื่อพืชแนบท้ายประกาศนี้ กรมวิชาการเกษตรได้ตรวจพิจารณาแล้วรับรองว่าเป็นพืชที่ไม่ได้รับการตัดต่อสารพันธุกรรม


ประกาศ ณ วันที่ ๒๓ สิงหาคม พ.ศ. ๒๕๔๓
ณรงค์ศักดิ์ เสนาณรงค์
รองอธิบดี รักษาราชการแทน
อธิบดีกรมวิชาการเกษตร
[เอกสารแนบท้าย]

๑. รายชื่อพืชแนบท้ายประกาศกรมวิชาการเกษตร เรื่อง
การรับรองพืชที่ปลูกในประเทศเป็นพืชที่ไม่ได้รับการตัดต่อสารพันธุกรรม พ.ศ. 2543

(ดูข้อมูลจากภาพกฎหมาย)















อัมพิกา/แก้ไข
๒๒/๔/๒๕๔๕

สุกัญญา/ผู้จัดทำ
๒๓ ธันวาคม ๒๕๔๘

ศรตม์/ปรับปรุง
๑ กุมภาพันธ์ ๒๕๕๖

พลัฐวัษ/ตรวจ
๑ กุมภาพันธ์ ๒๕๕๖

จุฑามาศ/ปรับปรุง
๒๗ พฤษภาคม ๒๕๕๘


[๑] ราชกิจจานุเบกษา เล่ม
๑๑๗/ตอนพิเศษ ๘๗ ง/หน้า ๑๓/๓๐ สิงหาคม ๒๕๔๓